NÁRODNÁ RADA SLOVENSKEJ REPUBLIKY

IV. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

K číslu : 105/2009

 **885a**

# S p o l o č n á s p r á v a

**Výboru Národnej rady Slovenskej republiky pre financie, rozpočet a menu, Ústavnoprávneho výboru Národnej rady Slovenskej republiky a Výboru Národnej rady Slovenskej republiky pre sociálne veci a bývanie o výsledku prerokovania vládneho návrhu zákona o finančnom sprostredkovaní a finančnom poradenstve a o zmene a doplnení niektorých zákonov (tlač 885)** **v druhom čítaní (podľa § 78 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie, rozpočet a menu, ako gestorský výbor, podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

**I.**

Národná rada Slovenskej republiky uznesením č. 1299 z 11. februára 2009 pridelila vládny návrh zákona o finančnom sprostredkovaní a finančnom poradenstve a o zmene a doplnení niektorých zákonov (tlač 885) týmto výborom Národnej rady Slovenskej republiky:

* Výboru Národnej rady Slovenskej republiky pre financie, rozpočet a menu
* Ústavnoprávnemu výboru Národnej rady Slovenskej republiky
* Výboru Národnej rady Slovenskej republiky pre sociálne veci a bývanie

Uvedené výbory prerokovali predmetný vládny návrh zákona v stanovenom termíne.

**II.**

Gestorský výbor nedostal do začatia rokovania o vládnom návrhu zákona o finančnom sprostredkovaní a finančnom poradenstve a o zmene a doplnení niektorých zákonov (tlač 885) stanoviská poslancov Národnej rady Slovenskej republiky podané v súlade s § 75 ods. 2 zákona NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

K predmetnému vládnemu návrhu zákona zaujali výbory Národnej rady Slovenskej republiky tieto stanoviská:

1. Odporúčanie pre Národnú radu Slovenskej republiky návrh **schváliť**

 **s pozmeňujúcimi a doplňujúcimi návrhmi**

* Výbor Národnej rady Slovenskej republiky pre financie, rozpočet a menu ( uzn. č. 494 zo dňa 8. apríla 2009)

- Ústavnoprávny výbor Národnej rady Slovenskej republiky ( uzn. č. 581 zo dňa 31.

 marca 2009)

1. Odporúčanie pre Národnú radu Slovenskej republiky návrh **schváliť**

- Výbor Národnej rady Slovenskej republiky pre sociálne veci a bývanie ( uzn. č. 237

 zo dňa 1. apríla 2009)

**IV.**

Z uznesení výborov Národnej rady Slovenskej republiky uvedených pod bodom III. tejto správy vyplynuli tieto pozmeňujúce a doplňujúce návrhy :

1. **K  čl. § 1 ods. 2 písm. a)**

 V § 1 ods. 2 písm. a) slová „finančného sprostredkovania“ nahradiť slovom „činnosti“.

Ide o významové precizovanie navrhovaného negatívneho vymedzenia predmetu úpravy. Z kontextu znenia § 1 ods. 1, ako aj z vymedzenia finančného sprostredkovania v § 2 návrhu vyplýva, že o finančné sprostredkovanie ide, ak túto činnosť vykonáva tretia osoba. Ak tú istú činnosť ako sprostredkovateľ vykonáva zamestnanec finančnej inštitúcie (banka, poisťovňa), tak sa nejedná o sprostredkovanie podľa tohto zákona, ale o priame vykonávanie činnosti na základe udeleného povolenia Národnou bankou Slovenska.

**Výbor NR SR pre financie, rozpočet a menu**

**Ústavnoprávny výbor NR SR**

**Gestorský výbor odporúča schváliť.**

1. **K čl. I § 1 ods. 2 písm. b)**

 V § 1 ods. 2 písm. b) za slová „trvalý pobyt“ vložiť čiarku a za slová „a telefónne číslo“ vložiť slová „a adresa elektronickej pošty“.

Ide o zosúladenie úpravy vymedzenia kontaktných údajov pri fyzickej osobe a právnickej osobe.

**Výbor NR SR pre financie, rozpočet a menu**

**Ústavnoprávny výbor NR SR**

**Gestorský výbor odporúča schváliť.**

1. **K čl. I § 4**

 § 4 doplniť písmenom j ), ktoré znie:

 „ j) osobou fyzická osoba a právnická osoba, ak v jednotlivých ustanoveniach tohto zákona

 nie je uvedená iba fyzická osoba alebo iba právnická osoba.“.

Návrh zákona v jednotlivých ustanoveniach rešpektuje požiadavku vymedzenia tohto pojmu, ale je potrebné ju normatívne vyjadriť aj v ustanovení o vymedzení pojmov.

**Výbor NR SR pre financie, rozpočet a menu**

**Ústavnoprávny výbor NR SR**

**Gestorský výbor odporúča schváliť.**

1. **K čl. I § 4**

§ 4 doplniť písmenom k), ktoré znie:

„k) skupinou s úzkymi väzbami najmenej dve osoby, kde má jedna z osôb na druhej osobe priamy alebo nepriamy podiel na základnom imaní alebo na hlasovacích právach najmenej 20%, alebo túto osobu priamo či nepriamo kontroluje, alebo vzťah dvoch alebo viacerých osôb kontrolovaných tou istou osobou.“.

Navrhovanou úpravou sa dopĺňa definícia pojmu „skupina s úzkymi väzbami“. Tento pojem sa uvádza vo viacerých ustanoveniach vládneho návrhu zákona, pričom nie je dostatočne jasný jeho obsah. Z toho dôvodu je potrebné doplniť jeho definíciu.

**Ústavnoprávny výbor NR SR**

**Gestorský výbor odporúča schváliť.**

1. **K čl. I § 8**

V § 8 sa na konci bodka nahrádza bodkočiarkou a pripájajú sa tieto slová: „to neplatí pre sektor poistenia alebo zaistenia, v ktorom môže mať viazaný finančný agent uzavretú písomnú zmluvu najviac s jednou poisťovňou vykonávajúcou životné poistenie a zároveň najviac s jednou poisťovňou vykonávajúcou neživotné poistenie.“.

Navrhovaná úprava nadväzuje na úpravu v zákone o poisťovníctve, ktorý rozlišuje od 1. apríla 2000 poisťovne vykonávajúce len životné poistenie alebo poisťovne vykonávajúce len neživotné poistenie. Ide o špecifikum vykonávania finančného sprostredkovania v sektore poistenia alebo zaistenia.

**Výbor NR SR pre financie, rozpočet a menu**

**Gestorský výbor odporúča schváliť.**

1. **K čl. I § 13 ods. 1**

V § 13 ods. 1 prvej vete sa vypúšťajú slová „alebo ňou poverená právnická osoba“. V § 13 ods. 1 sa za doterajšiu prvú vetu vkladá nová druhá veta, ktorá znie: „Národná banka Slovenska môže poveriť vedením registra inú právnickú osobu.“.

Navrhovanou úpravou sa upravuje znenie § 13 ods. 1 prvej vety, ktoré umožňuje dvojaký výklad tohto ustanovenia. Navrhované znenie precíznejšie vyjadruje skutočnosť, že register môže viesť Národná banka Slovenska a v prípade, ak je tým poverená, aj iná právnická osoba. Z navrhovaného znenia jednoznačnejšie vyplýva, že vždy sa bude viesť len jeden register.

**Výbor NR SR pre financie, rozpočet a menu**

**Gestorský výbor odporúča schváliť.**

1. **K čl. I § 15 ods. 6**

 V § 15 ods. 6 slová „ods. 14“ nahradiť slovami „ods. 15“.

Ide o nahradenie správneho vnútorného odkazu návrhu zákona, nakoľko inštitút zmeny povolenia je upravený v ust. § 18 ods. 15.

**Výbor NR SR pre financie, rozpočet a menu**

**Ústavnoprávny výbor NR SR**

**Gestorský výbor odporúča schváliť.**

1. **K čl. I § 17 ods. 3 písmená g) a h)**

V § 17 ods. 3 písmená g) a h) znejú:

„g) dátum vzniku a dátum zániku oprávnenia vykonávať finančné sprostredkovanie v sektore poistenia alebo zaistenia na území iných členských štátov, a to pre každý členský štát osobitne a pre životné poistenie a pre neživotné poistenie osobitne,

h) obchodné meno a identifikačné číslo navrhovateľa, ak bolo pridelené, ak ide o právnickú osobu alebo meno, priezvisko a rodné číslo navrhovateľa, ak ide o fyzickú osobu, a to pre každý sektor osobitne; ak ide o sektor poistenia alebo zaistenia, tieto údaje sa evidujú pre životné poistenie a pre neživotné poistenie osobitne,“.

Navrhovanou úpravou sa ustanovuje, že údaje uvedené v § 17 ods. 3 písm. g) a h) sa evidujú osobitne pre životné poistenie a neživotné poistenie, ak ide o údaje týkajúce sa finančného sprostredkovania v sektore poistenia a zaistenia. Navrhovaná úprava naväzuje na úpravu znenia § 8.

**Výbor NR SR pre financie, rozpočet a menu**

**Gestorský výbor odporúča schváliť.**

1. **K čl. I § 17 ods. 3**

 V § 17 ods. 3 písm. k) a v ods. 6 písm. g) slovo „za“ nahradiť slovom „pre“.

Účelom úpravy je zosúladenie § 17 ods. 3 písm. k) a ods. 6 písm. g) so znením § 17 ods. 1 písm. j) a p ), ods. 3 písm. g), h, ods. 8 písm. j) a n) .

**Výbor NR SR pre financie, rozpočet a menu**

**Ústavnoprávny výbor NR SR**

**Gestorský výbor odporúča schváliť.**

1. **K čl. I § 17 ods. 4**

V § 17 ods. 4 sa na konci pripája táto veta: „Ak ide o sektor poistenia alebo zaistenia, Národná banka Slovenska zverejňuje údaje podľa prvej vety pre životné poistenie a pre neživotné poistenie osobitne.“.

Navrhovanou úpravou sa ustanovuje, že údaje týkajúce sa viazaných finančných agentov zverejňuje Národná banka Slovenska v členení na životné poistenie a na neživotné poistenie. Navrhovaná úprava naväzuje na úpravu znenia § 8.

**Výbor NR SR pre financie, rozpočet a menu**

**Gestorský výbor odporúča schváliť.**

1. **K čl. I § 17 ods. 8**

V § 17 ods. 8 písm. e) slová „samostatného finančného agenta“ nahradiť slovami „finančného poradcu“.

Úprava vyplynula z potreby odstránenia zrejmej nesprávnosti pri vymedzení evidovaných údajov v zozname finančných poradcov.

**Ústavnoprávny výbor NR SR**

**Gestorský výbor odporúča schváliť.**

1. **K čl. I § 18 ods. 14**

 V § 18 ods. 14 za slová „aj podmienky“ vložiť slová „ustanovené týmto zákonom“.

Ide o precizovanie navrhovaného znenia § 18 ods. 14, ktorý ustanovuje pri rozhodovaní o vydaní povolenia na vykonávanie činnosti možnosť určiť samostatnému finančnému agentovi a finančnému poradcovi splnenie podmienky ešte pred začatím vykonávania ich činnosti. Vychádzajúc z dikcie odseku 9 a úvodnej vety odseku 2 je zrejmé, že podmienkami, ktorých splnenie je určujúce pre vydanie povolenia podľa tohto zákona, sú len podmienky vymedzené týmto návrhom zákona, čo je potrebné aj právne vyjadriť.

**Výbor NR SR pre financie, rozpočet a menu**

**Ústavnoprávny výbor NR SR**

**Gestorský výbor odporúča schváliť.**

1. **K čl. I § 23 ods. 1 písm. a)**

 V poznámke pod čiarou k odkazu 28 slová „§ 14“ nahradiť slovami „§ 10 až 12“.

Navrhované znenie § 23 ustanovuje atribúty osoby, ktorá sa na účely tohto zákona považuje za dôveryhodnú. Splnenie podmienok podľa písm. a) sa preukazuje výpisom z registra trestov. Tento inštitút upravujú v § 10 až 12 zákona č. 330/2007 Z. z. o registri trestov a o zmene a doplnení niektorých zákonov v znení zákona č. 644/2007 Z. z..

**Výbor NR SR pre financie, rozpočet a menu**

**Ústavnoprávny výbor NR SR**

**Gestorský výbor odporúča schváliť.**

1. **K čl. I  § 25 ods. 7**

 V § 25 ods. 7 v úvodnej vete vypustiť slová „a vedúci zamestnanec finančného poradcu“.

Navrhovaná úprava rešpektuje skutočnosť, že finančný poradca podľa tohto zákona nevykonáva túto činnosť prostredníctvom podriadených finančných poradcov.

**Výbor NR SR pre financie, rozpočet a menu**

**Ústavnoprávny výbor NR SR**

**Gestorský výbor odporúča schváliť.**

1. **K čl. I § 27**

V § 27 ods. 2 písm. a) druhom bode, § 27 ods. 3 druhom bode a § 27 ods. 4 písm. b) bode 1b. vypustiť odkaz 30.

Vzhľadom na doplnenie definície „skupina s úzkymi väzbami“ je odkaz na poznámku pod čiarou k odkazu 30 v ustanoveniach § 27 ods. 2 písm. a) druhom bode, § 27 ods. 3 druhom bode a § 27 ods. 4 písm. b) bode 1b. nadbytočný a neopodstatnený a je potrebné ho vypustiť.

**Ústavnoprávny výbor NR SR**

**Gestorský výbor odporúča schváliť.**

1. **K čl. I § 31**

 V poznámke pod čiarou k odkazu 34 slová „až 33“ vypustiť.

Ustanovenia § 28 až 34 Obchodného zákonníka, na ktoré sa pri definovaní identifikačných údajov odkazuje, boli zrušené s  účinnosťou od 1. 2. 2004 zákonom č. 530/2003 Z. z. o obchodnom registri a o zmene a doplnení niektorých zákonov v znení neskorších zákonov.

**Výbor NR SR pre financie, rozpočet a menu**

**Ústavnoprávny výbor NR SR**

**Gestorský výbor odporúča schváliť.**

1. **K čl. I § 42**

 V § 42 odsek 1 znie:

 „(1) Konania začaté a neukončené právoplatným rozhodnutím pred 1. januárom 2010 sa

 dokončia podľa doterajších predpisov. Právne účinky úkonov, ktoré v konaní nastali pred 1.

 januárom 2010, zostávajú zachované.“.

Poznámka pod čiarou k odkazu 45 sa vypúšťa.

Navrhovaná úprava lepšie vystihuje zámer predkladateľa, aby sa konania začaté a neukončené do dňa nadobudnutia účinnosti vládneho návrhu zákona dokončili podľa doterajších predpisov. Zároveň upravené znenie § 42 ods. 1 neumožňuje rôzny výklad ako tomu bolo v pôvodnom znení § 42 ods. 1. V nadväznosti na túto úpravu sa poznámka pod čiarou k odkazu 45 stala neopodstatnenou a nadbytočnou.

**Ústavnoprávny výbor NR SR**

**Gestorský výbor odporúča schváliť.**

1. **K čl. I § 42**

 V § 42 ods. 2 vypustiť poslednú vetu.

Poslednú vetu v § 42 ods. 2 je potrebné vypustiť z dôvodu jej nadbytočnosti. Zároveň táto veta bude súčasťou § 42 ods. 1, kde vecne a legislatívne patrí.

**Ústavnoprávny výbor NR SR**

**Gestorský výbor odporúča schváliť.**

1. **K čl. II**

 V úvodnej vete čl. II. spojku „a“  za slovami „zákona č. 577/2007 Z. z.“ nahradiť

 čiarkou a za slová „zákona č. 112/2008 Z. z.“ vložiť slová „zákona č. 445/2008 Z. z.

 a zákona č. 448/2008 Z. z.“.

Ide o legislatívno-technickú úpravu vo väzbe na ďalšie novelizácie zákona č. 455/1991 Z. z.

**Výbor NR SR pre financie, rozpočet a menu**

**Ústavnoprávny výbor NR SR**

**Gestorský výbor odporúča schváliť.**

1. K doterajšiemu čl. VI

V úvodnej vete doterajšieho čl. VI sa za slovo „sa“ vkladajú slová „ mení a “.

Vzhľadom na doplnenie nových bodov do Čl. VI sa navrhuje upraviť znenie úvodnej vety, pretože obsahom tohto článku bude aj zmena niektorých ustanovení zákona č. 594/2003 Z. z. v znení neskorších predpisov.

**Výbor NR SR pre financie, rozpočet a menu**

**Gestorský výbor odporúča schváliť.**

1. **Nové body**

V doterajšom čl. VI sa vkladajú nové body 1 až 3, ktoré znejú:

„1. V § 10 odsek 10 znie:

„(10) Ak by sa v dôsledku získania podielu podľa odseku 1 písm. a) správcovská spoločnosť stala súčasťou finančného konsolidovaného celku, ktorého súčasťou je aj finančná holdingová inštitúcia, alebo ak by sa stala súčasťou finančného konglomerátu, ktorého súčasťou je aj zmiešaná finančná holdingová spoločnosť, je podmienkou udelenia predchádzajúceho súhlasu Národnej banky Slovenska aj preukázanie dôveryhodnosti a odbornej spôsobilosti fyzických osôb, ktoré sú členmi štatutárneho orgánu tejto finančnej holdingovej inštitúcie alebo zmiešanej finančnej holdingovej inštitúcie, a vhodnosti akcionárov kontrolujúcich finančnú holdingovú inštitúciu alebo zmiešanú finančnú holdingovú spoločnosť.“.

Ide o legislatívnotechnickú úpravu vyvolanú úpravou ostatnou novelizáciou (zákon č. 552/2008 Z. z.)

2. V § 21 ods. 6 písm. b) prvom bode sa odkaz 38 nahrádza odkazom 41.

Ide o legislatívnotechnickú úpravu súvisiacu s úpravou vykonanou v súvislosti s odkazom 38 v zákone č. 552/2008 Z. z.

3. Poznámka pod čiarou k odkazu 55 znie:

„55) § 10 ods. 4 zákona č. 566/2001 Z. z. v znení neskorších predpisov.“.“.

Ide o legislatívnotechnickú úpravu z dôvodu zosúladenia znenia poznámky pod čiarou k odkazu 55 s platným znením zákona o cenných papieroch.

Doterajší text sa označuje ako bod 4.

**Výbor NR SR pre financie, rozpočet a menu**

**Gestorský výbor odporúča schváliť.**

1. **Doterajší článok VII sa vypúšťa.**

Doterajšie čl. VIII až XII sa označujú ako čl. VII až XI.

Platné znenie ustanovenia § 37 ods. 1 zákona č. 222/2004 Z. z. o dani z pridanej hodnoty je v súlade s legislatívou Európskej únie upravujúcou daň z pridanej hodnoty. Navrhovanou úpravou tohto znenia by toto ustanovenie nebolo v súlade s legislatívou Európskej únie. Z týchto dôvodov je potrebné doterajší čl. VII vypustiť. V nadväznosti na uvedenú úpravu je potrebné prečíslovať doterajšie čl. VIII až XII.

**Výbor NR SR pre financie, rozpočet a menu**

**Gestorský výbor odporúča schváliť.**

1. **K čl. X (novooznačený čl. IX)**

Za doterajší bod 6 sa vkladá nový bod 7, ktorý znie:

„7. V § 38 ods. 3 sa slová „odseku 4 písm. a), b), c) a f) a odseku 5 písm. a), b), c) a f)“ nahrádzajú slovami „odseku 4 písm. a), b), c), d) a g) a odseku 5 písm. a), b), c), d) a g)“.

Doterajšie body 7 až 15 sa označujú ako body 8 až 16.

Ide o zosúladenie rozsahu osôb s osobitným vzťahom k poisťovni, zaisťovni, pobočke zahraničnej poisťovne a k pobočke zahraničnej zaisťovne s právnou úpravou v iných segmentoch finančného trhu.

**Výbor NR SR pre financie, rozpočet a menu**

**Gestorský výbor odporúča schváliť.**

1. **Za čl. XI (novooznačený čl. X) sa vkladajú čl. XI a XII, ktoré znejú:**

**„Čl. XI**

Zákon č. 40/1964 Zb. Občiansky zákonník v znení zákona č. 58/1969 Zb., zákona č. 131/1982 Zb., zákona č. 94/1988 Zb., zákona č. 188/1988 Zb., zákona č. 87/1990 Zb., zákona č. 105/1990 Zb., zákona č. 116/1990 Zb., zákona č. 87/1991 Zb., zákona č. 509/1991 Zb., zákona č. 264/1992 Zb., zákona Národnej rady Slovenskej republiky č. 278/1993 Z. z., zákona Národnej rady Slovenskej republiky č. 249/1994 Z. z., zákona č. 153/1997 Z. z., zákona č. 211/1997 Z. z., zákona č. 252/1999 Z. z., zákona č. 218/2000 Z. z., zákona č. 261/2001 Z. z., zákona č. 281/2001 Z. z., zákona č. 23/2002 Z. z., zákona č. 34/2002 Z. z., zákona č. 95/2002 Z. z., zákona č. 184/2002 Z. z., zákona č. 215/2002 Z. z., zákona č. 526/2002 Z. z., zákona č. 504/2003 Z. z., zákona č. 515/2003 Z. z., zákona č. 150/2004 Z. z., zákona č. 404/2004 Z. z., zákona č. 635/2004 Z. z., zákona č. 171/2005 Z. z., zákona č. 266/2005 Z. z., zákona č. 336/2005 Z. z., zákona č. 118/2006 Z. z., zákona č. 188/2006 Z. z., zákona č. 84/2007 Z. z., zákona č. 209/2007 Z. z., zákona č. 335/2007 Z. z., zákona č. 568/2007 Z. z., zákona č. 214/2008 Z. z., zákona č. 379/2008 Z. z. a zákona č. 477/2008 Z. z. sa mení a dopĺňa takto:

1. V § 792a ods. 2 písmeno j) znie:

„j) poučenie o práve na odstúpenie od zmluvy vrátane určenia náležitostí a formy oznámenia o odstúpení, spôsobe a mieste doručenia a o označení osoby, ktorej sa toto oznámenie doručuje,“.

2. Za § 802 sa vkladá § 802a, ktorý znie:

„§ 802a

(1) V prípade poistenia osôb s výnimkou poistenia pre prípad úrazu môže osoba, ktorá s poistiteľom uzavrela poistnú zmluvu, najneskôr do tridsať dní odo dňa uzavretia poistnej zmluvy od tejto zmluvy odstúpiť.

(2) Prejav vôle osoby, ktorá s poistiteľom uzavrela poistnú zmluvu urobený do tridsať dní odo dňa uzavretia poistnej zmluvy a smerujúci k jej zrušeniu sa považuje za odstúpenie od zmluvy podľa odseku 1.“.

3. V § 803 sa za odsek 3 vkladá nový odsek 4, ktorý znie:

„(4) Ak zanikne poistenie odstúpením od zmluvy podľa § 802a, vráti poistiteľ osobe, ktorá s poistiteľom uzavrela poistnú zmluvu bez zbytočného odkladu, najneskôr však do tridsať dní od odstúpenia zaplatené poistné; pritom má právo si od zaplateného poistného odpočítať, čo už plnil. Ak poskytnuté poistné plnenie presahuje výšku zaplateného poistného, vráti osoba, ktorá s poistiteľom uzavrela zmluvu alebo poistený poistiteľovi výšku poistného plnenia, ktorá presahuje zaplatené poistné.“.

Navrhovanou úpravou sa zabezpečí dôsledné prebratie čl. 35 bod 1. smernice 2002/83/ES o životnom poistení. Návrh sa predkladá v záujme zvýšenia ochrany spotrebiteľa v oblasti životného poistenia.

**Čl. XII**

 Zákon č. 266/2005 Z. z. o ochrane spotrebiteľa pri finančných službách na diaľku a o zmene a doplnení niektorých zákonov v znení zákona č. 266/2005 Z. z. a zákona č. 8/2008 Z. z. sa mení a dopĺňa takto:

1. V § 4 ods. 1 úvodnej vete sa slová „súčasne s“ nahrádzajú slovami „alebo predtým, ako spotrebiteľ bude viazaný“.

2. V § 4 ods. 1 písm. a) piatom bode sa vypúšťa odkaz 10 a slová „v Slovenskej republike“.

Poznámka pod čiarou k odkazu 10 sa vypúšťa.

Navrhovanou úpravou sa zabezpečí dôsledne prebratie čl. 3 ods. 1 Smernice Európskeho parlamentu a Rady 2002/65/ES z 23. septembra 2002 o poskytovaní finančných služieb spotrebiteľom na diaľku a o zmene a doplnení smernice Rady 90/619/EHS a smerníc 97/7/ES a 98/27/ES.

3. V § 5 ods. 3 sa na konci pripája táto veta: „Ak je so zmluvou na diaľku spojená iná zmluva na diaľku, vzťahujúca sa na služby poskytované dodávateľom alebo inou osobou na základe zmluvy s dodávateľom, takáto iná zmluva sa zrušuje bez zmluvnej pokuty, ak spotrebiteľ uplatní svoje právo na odstúpenie od zmluvy podľa odsekov 1 a 2.“.

4. § 5 sa dopĺňa odsekom 6, ktorý znie:

„(6) Ustanovenia odsekov 1 až 5 sa nevzťahujú na zmluvy o pôžičke alebo na zmluvy o úvere podľa osobitných zákonov.23aa)“.

Poznámka pod čiarou k odkazu 23aa znie:

 „23aa) § 12 ods. 6 zákona č. 108/2000 Z. z. o ochrane spotrebiteľa pri podomovom predaji a zásielkovom predaji.

 § 58 Občianskeho zákonníka.“.“.

Navrhovanou úpravou sa zabezpečí dôsledne prebratie čl. 6 ods. 7 Smernice Európskeho parlamentu a Rady 2002/65/ES z 23. septembra 2002 o poskytovaní finančných služieb spotrebiteľom na diaľku a o zmene a doplnení smernice Rady 90/619/EHS a smerníc 97/7/ES a 98/27/ES.“.

**Výbor NR SR pre financie, rozpočet a menu**

**Gestorský výbor odporúča schváliť.**

1. **Doterajší čl. XII sa označuje ako čl. XIII.**

Čl. XIII znie:

 **„Čl. XIII**

Tento zákon nadobúda účinnosť dňom vyhlásenia okrem čl. I až V, čl. VI štvrtého bodu (§ 25a a 25b), čl. VII až XII, ktoré nadobúdajú účinnosť 1. januára 2010.“.

Právne úpravy, ktoré sú predmetom pozmeňujúcich návrhov zákona o kolektívnom investovaní si vzhľadom na svoj charakter vyžadujú čo najskoršiu možnú účinnosť. Označenie článkov zodpovedá doplneniu nových článkov.

 **Výbor NR SR pre financie, rozpočet a menu**

**Gestorský výbor odporúča schváliť.**

1. **V prílohe k zákonu** - v  Zozname preberaných právnych aktov Európskych spoločenstiev a Európskej únie sa slová „(Ú. v. EÚ L 145, 30.4. 2004, Mimoriadne vydanie Ú. v. EÚ, kap. 06/zv. 07)“ nahrádzajú slovami „(Mimoriadne vydanie Ú. v. EÚ, kap. 6/zv. 7; Ú. v. EÚ L 145, 30.4. 2004,)“.

 Legislatívno-technická úprava.

 **Výbor NR SR pre financie, rozpočet a menu**

**Ústavnoprávny výbor NR SR**

**Gestorský výbor odporúča schváliť.**

1. **V prílohe k zákonu** - v Zozname preberaných právnych aktov Európskych spoločenstiev

a Európskej únie sa za slová „(Mimoriadne vydanie Ú. v. EÚ, kap. 06/zv. 04)“ vkladajú

slová „;Ú. v. ES L 9, 15.1. 2003“.

Legislatívno-technická úprava.

**Výbor NR SR pre financie, rozpočet a menu**

**Ústavnoprávny výbor NR SR**

**Gestorský výbor odporúča schváliť.**

Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. 1,2,3,4,5,6,7,8,9,10,11,12,13,14,15,16,17,18, 19,20,21,22,23,24,25,26,27 hlasovať spoločne s návrhom gestorského výboru **schváliť**.

**V.**

Gestorský výbor na základe stanovísk výborov k vládnemu návrhu zákona o finančnom sprostredkovaní a finančnom poradenstve a o zmene a doplnení niektorých zákonov (tlač 885) vyjadrených v uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

 **odporúča Národnej rade Slovenskej republiky**

vládny návrh zákona o finančnom sprostredkovaní a finančnom poradenstve a o zmene a doplnení niektorých zákonov (tlač 885) **schváliť s pozmeňujúcimi a doplňujúcimi návrhmi.**

 Predmetná správa výborov Národnej rady Slovenskej republiky o vládnom návrhu zákona o finančnom sprostredkovaní a finančnom poradenstve a o zmene a doplnení niektorých zákonov (tlač 885a) bola schválená uznesením gestorského výboru č. 499 z 15. apríla 2009. Výbor určil poslanca **Jozefa Ďuračku** za spoločného spravodajcu výborov.

Súčasne ho poveril

1. predniesť spoločnú správu výborov na schôdzi Národnej rady Slovenskej republiky

1. navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynuli z rozpravy a hlasovať o predmetnom vládnom návrhu zákona ihneď po ukončení rozpravy k nemu (§ 83 ods. 2, § 84 ods. 2 a § 86 zákona č. 350/1996 Z. z.).

Bratislava 15. apríla 2009

**Jozef B u r i a n**

**predseda**

 **Výboru NR SR pre financie, rozpočet a menu**